1)

1, 2 ir 3 straipsniai pakeičiami taip: „1 straipsnis Dalykas ir taikymo sritis 1. Šiuo sprendimu nustatomos Sąjungos lygmens apsaugos ir priežiūros zonos, kurias šio sprendimo I priede išvardytos valstybės narės (toliau – susijusios valstybės narės) turi nustatyti pagal Direktyvos 2005/94/EB 16 straipsnio 1 dalį po labai patogeniško naminių paukščių gripo protrūkio arba protrūkių naminių paukščių populiacijoje, ir priemonių, taikytinų pagal Direktyvos 2005/94/EB 29 straipsnio 1 dalį ir 31 straipsnį, taikymo trukmė. 2. Šiuo sprendimu nustatomos tam tikros apsaugos priemonės, kurios dėl labai patogeniško paukščių gripo turi būti įgyvendintos II priede nurodytose valstybėse narėse arba jų teritorijose, susijusios su: a) naminių paukščių ir vienadienių paukščiukų perkėlimu tose valstybėse narėse arba jų teritorijose; b) iš tose valstybėse narėse arba jų teritorijose esančių ūkių išsiunčiamomis naminių paukščių ir vienadienių paukščiukų siuntomis. Tų apsaugos priemonių taikymo trukmė atitinka I priede išvardytoms apsaugos ir priežiūros zonų teritorijoms nustatytų priemonių taikymo trukmę. 2 straipsnis Į I priedo A dalį įtrauktinos teritorijos ir jose taikytinų priemonių trukmė Susijusios valstybės narės užtikrina, kad: a) jų kompetentingų institucijų pagal Direktyvos 2005/94/EB 16 straipsnio 1 dalies a punktą nustatytos apsaugos zonos apimtų bent tas teritorijas, kurios šio sprendimo I priedo A dalyje išvardytos kaip apsaugos zonos; b) pagal Direktyvos 2005/94/EB 29 straipsnio 1 dalį apsaugos zonose taikytinos priemonės būtų taikomos bent iki šio sprendimo I priedo A dalyje apsaugos zonoms nustatytos datos. 3 straipsnis Į I priedo B dalį įtrauktinos teritorijos ir jose taikytinų priemonių trukmė Susijusios valstybės narės užtikrina, kad: a) jų kompetentingų institucijų pagal Direktyvos 2005/94/EB 16 straipsnio 1 dalies b punktą nustatytos priežiūros zonos apimtų bent tas teritorijas, kurios šio sprendimo I priedo B dalyje išvardytos kaip priežiūros zonos; b) pagal Direktyvos 2005/94/EB 31 straipsnį priežiūros zonose taikytinos priemonės būtų taikomos bent iki šio sprendimo I priedo B dalyje priežiūros zonoms nustatytos datos. 3a straipsnis II priede nurodytose teritorijose taikytinos apsaugos priemonės 1. II priede išvardytos valstybės narės draudžia: a) perkelti naminius paukščius ir vienadienius paukščiukus iš II priede nurodytose teritorijose esančių ūkių į kitus tose teritorijose esančius ūkius; b) išsiųsti naminių paukščių ir vienadienių paukščiukų siuntas iš II priede nurodytose teritorijose esančių ūkių; c) perkelti naminius paukščius ir vienadienius paukščiukus, kilusius iš tos pačios valstybės narės teritorijose, nenurodytose II priede, esančių ūkių, arba iš ūkių, esančių kitose valstybėse narėse arba trečiosiose valstybėse, į II priede nurodytose teritorijose esančius ūkius. 2. Nukrypstant nuo 1 dalyje nustatytų draudimų, II priede nurodytos valstybės narės, gavusios teigiamus rizikos vertinimo rezultatus ir su sąlyga, kad, siekiant neleisti labai patogeniškam paukščių gripo virusui atsirasti ir išplisti, be kita ko, ir paskirties ūkyje bus taikomos atitinkamos rizikos mažinimo ir sugriežtintos biologinio saugumo priemonės, gali leisti: a) perkelti naminius paukščius ir vienadienius paukščiukus, kilusius iš I priede nenurodytose tos pačios valstybės narės teritorijose esančių ūkių, arba iš kitose valstybėse narėse arba trečiosiose valstybėse esančių ūkių į I priede išvardytose priežiūros zonose, nustatytose dėl II priede nurodytų teritorijų, esančius ūkius; b) perkelti naminius paukščius, kilusius iš ūkio, esančio į I priedą įtrauktoje priežiūros zonoje, nustatytoje dėl II priede nurodytų teritorijų, į ūkį, esantį toje pačioje priežiūros zonoje, kurioje nėra kitų naminių paukščių, jeigu: i) išsiuntimo dieną valstybinis veterinarijos gydytojas atliko klinikinį naminių paukščių tyrimą kilmės ūkyje, ii) per 48 valandas iki išsiuntimo pagal diagnostikos vadovą kilmės ūkyje buvo atlikti naminių paukščių laboratoriniai tyrimai ir gauti palankūs rezultatai, iii) paskirties ūkyje po tų naminių paukščių atvežimo vykdoma oficiali priežiūra; c) išsiųsti nedelsiant skersti skirtų naminių paukščių siuntas iš II priede nurodytose teritorijose esančių ūkių į atitinkamose apsaugos arba priežiūros zonose arba už atitinkamų apsaugos arba priežiūros zonų ribų esančią paskirtą skerdyklą, jeigu atitinkamoje priežiūros zonoje nėra tinkamos skerdyklos arba skerdimo pajėgumai yra riboti, su sąlyga, kad laikomasi Direktyvos 2005/94/EB 23 straipsnio 1 dalies a–h punktuose ir šio straipsnio b punkto i ir ii papunkčiuose nustatytų sąlygų; d) išsiųsti vienadienių paukščiukų siuntas iš apsaugos ir priežiūros zonų, nustatytų dėl II priede nurodytų teritorijų, į toje pačioje valstybėje narėje už II priede nurodytų teritorijų ribų esantį ūkį, laikantis Direktyvos 2005/94/EB 24 straipsnyje ir 30 straipsnio c punkto iii papunktyje nustatytų sąlygų. 3. 2 dalies b, c ir d punktuose nurodyti naminiai paukščiai ir vienadieniai paukščiukai vežami tik išvalytose ir dezinfekuotose transporto priemonėse, narvuose, konteineriuose arba dėžėse, oficialiai prižiūrint bei laikantis valstybinio veterinarijos gydytojo nurodymų.“